# வேளாண்மை

## வரலாறு

### நாகரிகங்கள்

ஐரோவாசியாவில் பொ. ஊ. மு. சுமார் 8,000ஆம் ஆண்டிலிருந்து சுமேரியர்கள் கிராமங்களில் வாழத் தொடங்கினர். டைகிரிசு மற்றும் புறாத்து ஆறுகளையும், பாசனத்திற்கு ஒரு கால்வாய் அமைப்பையும் சார்ந்திருந்தனர். பொ. ஊ. மு. சுமார் 3,000ஆம் ஆண்டு வாக்கில் கலப்பைகள் உருவ எழுத்துகளில் தோன்றுகின்றன; விதை-கலப்பைகள் பொ. ஊ. மு. 2,300 வாக்கில் தோன்றுகின்றன. கோதுமை, வாற்கோதுமை, பருப்பு வகைகள் மற்றும் வெங்காயங்கள் போன்ற காய்கறிகள், மற்றும் திராட்சைகள் மற்றும் அத்திப் பழங்கள் உள்ளிட்ட பழங்களை விவசாயிகள் விளைவித்தனர். பண்டைக் கால எகிப்திய வேளாண்மையானது நைல் மற்றும் அதன் பருவகால வெள்ளத்தைச் சார்ந்திருந்தது. பொ. ஊ. மு. 10,000 ஆண்டுகளுக்குப் பிறகு பழைய கற்காலத்தின் முடிவில் அரசமரபுக்கு முந்தைய காலத்தில் வேளாண்மையானது தொடங்கியது. ஆளி மற்றும் பாபிரசு போன்ற தொழில்துறைப் பயிர்களுடன் கோதுமை மற்றும் வாற்கோதுமை போன்ற தானியங்கள் முதன்மையான உணவுப் பயிர்களாக விளைவிக்கப்பட்டன. இந்தியாவில் பொ. ஊ. மு. 9,000ஆம் ஆண்டு வாக்கில் கோதுமை, வாற்கோதுமை, மற்றும் இலந்தை ஆகியவை கொல்லைப்படுத்தப்பட்டன. இதற்குப் பிறகு சீக்கிரமே செம்மறியாடுகளும், ஆடுகளும் கொல்லைப்படுத்தப்பட்டன. பொ. ஊ. மு. 8,000 - 6,000 ஆண்டுகளுக்கு இடைப்பட்ட காலத்தில் மெகர்கர் பண்பாட்டில் கால்நடைகள், செம்மறியாடுகள் மற்றும் ஆடுகள் கொல்லைப்படுத்தப்பட்டன. 5ஆம்-4ஆம் ஆயிரம் ஆண்டு காலத்தில் பருத்தியானது பயிர் செய்யப்பட்டது. சிந்துவெளி நாகரிகத்தில் பொ. ஊ. மு. 2,500ஆம் ஆண்டைச் சேர்ந்த விலங்குகளால் இழுக்கப்பட்ட ஏரைத் தொல்லியல் ஆய்வுகளானவை வெளிக் காட்டுகின்றன.
சீனாவில் பொ. ஊ. மு. 5ஆம் நூற்றாண்டிலிருந்து ஒரு தேசிய அளவிலான தானியக் கிடங்கு அமைப்பு மற்றும் பரவலான பட்டு வேளாண்மையானது இருந்தது. பொ. ஊ. மு. 1ஆம் நூற்றாண்டு வாக்கில் நீரால் இயக்கப்பட்ட தானிய ஆலைகள் பயன்பாட்டில் இருந்தன. இதைத் தொடர்ந்து நீர்ப்பாசனம் பயன்படுத்தப்பட்டது. 2ஆம் நூற்றாண்டின் பிந்தைய பகுதி வாக்கில் இரும்புக் கலப்பை முனைகள் மற்றும் முனைப் பலகைகளுடன் கூடிய கனரக ஏர்களானவை உருவாக்கப்பட்டன. மேற்கு நோக்கி ஐரோவாசியா முழுவதும் இவை விரிவடைந்தன. நெல்லானது 8,200 - 13,500 ஆண்டுகளுக்கு முன்னர் தெற்கு சீனாவின் முத்து ஆற்றில் கொல்லைப்படுத்தப்பட்டது. காட்டு நெல்லான *ஒரைசா ரூபிபோகோனில்* இருந்து ஓர் ஒற்றை மரபணுத் தொடக்கத்தை இந்நெல் கொண்டிருந்தது. இக்காலமானது மூலக்கூறு காலங்காட்டி மதிப்பீட்டை அடிப்படையாகக் கொண்டு இந்த ஆண்டுகள் கொடுக்கப்பட்டுள்ளன. கிரேக்கம் மற்றும் உரோமில் முதன்மையான தானியங்களாகக் கோதுமை, எம்மர் கோதுமை மற்றும் வாற்கோதுமை மற்றும் இவற்றுடன் பட்டாணிகள், அவரை வகைகள் மற்றும் ஆலிவ்கள் உள்ளிட்ட காய்கறிகள் பயிர் செய்யப்பட்டன. செம்மறியாடுகளும், ஆடுகளும் முதன்மையாகப் பால் பொருட்களுக்காகவே வளர்க்கப்பட்டன., ஒரு தானியக் கிடங்கு, அரிவாள்களைக் கொண்டு அறுவடை செய்தல், தோண்டுதல், மரம் வெட்டுதல் மற்றும் உழுதல் போன்ற வேளாண்மைக் காட்சிகள் பொ. ஊ. மு. 15ஆம் நூற்றாண்டைச் சேர்ந்த நக்தின் கல்லறையில் காணப்படுகிறது.]]  
அமெரிக்காக்களில் (தியோசின்டே காலத்தைத் தவிர்த்த) இடையமெரிக்கப் பண்பாட்டுப் பகுதியில் பயிர்கள் கொல்லைப்படுத்தப்பட்டன. இதில் கறிகாய் வகைகள், அவரை வகைகள் மற்றும் கொக்கோ ஆகியவை அடங்கும். பொ. ஊ. மு. 3,000ஆம் ஆண்டு வாக்கில் மேல் அமேசான் பகுதியின் மாயோ சின்சிபே மக்களால் கொக்கோ கொல்லைப்படுத்தப்பட்டது. வான்கோழியானது அநேகமாக மெக்சிகோ அல்லது அமெரிக்கத் தென்மேற்குப் பகுதியில் கொல்லைப்படுத்தப்பட்டது. அஸ்டெக் நாகரிகங்கள் நீர்ப்பாசன அமைப்புகளை உருவாக்குதல், மேற்கூரையை உடைய குன்று சரிவுகளை அமைத்தல், தங்களது நிலத்துக்கு உரமிடுதல் மற்றும் சினாம்பாக்கள் அல்லது செயற்கைத் தீவுகளை உருவாக்குதல் போன்ற முறைகளைக் கொண்டு வந்தனர். மாயர்கள் விரிவான கால்வாய் அமைப்பைப் பயன்படுத்தினர். பொ. ஊ. மு. 400ஆம் ஆண்டிலிருந்து தள அமைப்புகளை உயர்த்தி விவசாயச் சதுப்பு நிலங்களாக உருவாக்கினர். தென் அமெரிக்காவில் வேளாண்மையானது பொ. ஊ. மு. 9,000ஆம் ஆண்டு வாக்கில் கறிகாய் வகைகள் (குகுர்பிதா) மற்றும் பிற தாவரங்கள் கொல்லைப்படுத்தப்பட்டதால் தொடங்கியிருக்கலாம் என்று கருதப்படுகிறது. அந்தீசு மலைத் தொடரில் கொக்கோ கொல்லைப்படுத்தப்பட்டது. இதைப் போலவே வேர்க்கடலை, தக்காளி, புகையிலை மற்றும் அன்னாசியும் கொல்லைப்படுத்தப்பட்டன. இலாமாக்கள், அல்பகாக்கள் மற்றும் கினி எலிகள் உள்ளிட்ட விலங்குகள் இங்கு கொல்லைப்படுத்தப்பட்டன. வட அமெரிக்காவில் கிழக்கின் பூர்வீக மக்கள் சூரியகாந்தி, புகையிலை, கறிகாய் வகைகள் மற்றும் *செனோபோடியம்* உள்ளிட்ட பயிர்களைக் கொல்லைப்படுத்தினர். காட்டு நெல் மற்றும் மேப்பில் சர்க்கரை உள்ளிட்ட காட்டு உணவுப் பொருட்கள் அறுவடை செய்யப்பட்டன. கொல்லைப்படுத்தப்பட்ட செம்புற்றானது சிலி மற்றும் வட அமெரிக்க இனங்களின் ஒரு கலப்பு ஆகும். ஐரோப்பா மற்றும் வட அமெரிக்காவில் வளர்க்கப்பட்டதன் மூலம் இவை உருவாக்கப்பட்டன. தென்மேற்கு மற்றும் அமைதிப் பெருங்கடல் வடமேற்கின் பூர்வீக மக்கள் வேளாண்காடு வளர்ப்பு மற்றும் நெருப்பு-குச்சி வேளாண்மையைச் செய்தனர். தளர்வான சுற்று முறையில் ஓர் அடர்த்தி குறைவான வேளாண்மையை நீடித்திருக்கச் செய்த ஓர் அடர்த்தி குறைவான நெருப்புச் சூழலியலை உருவாக்கப் பூர்வீக மக்கள் நெருப்பை ஒரு பெரும் அளவில் கட்டுப்படுத்தப்பட்ட முறையில் பயன்படுத்தினர்; இதை ஓரளவுக்கு "காட்டு" நிலைகொள் வேளாண்மை என்று குறிப்பிடலாம். மூன்று சகோதரிகள் என்று அழைக்கப்பட்ட துணை நடவு முறையின் ஓர் அமைப்பானது வட அமெரிக்காவில் உருவாக்கப்பட்டது. இதில் மூன்று பயிர்களாக குளிர் கால கறிகாய் வகை, மக்காச்சோளம் மற்றும் ஏறும் அவரை ஆகியவை திகழ்ந்தன.  
நீண்ட காலமாக நாடோடி வாழ்க்கை முறையை வாழ்ந்த வேட்டையாடி-சேகரிப்பவர்களாகக் கருதப்பட்ட ஆத்திரேலியப் பழங்குடிகள் அமைப்பு ரீதியிலான எரித்தலைப் பின்பற்றினர். அநேகமாக நெருப்பு-குச்சி வேளாண்மையில் இயற்கையான உற்பத்தி அளவை மேம்படுத்துவதற்காக இவ்வாறு இவர்கள் செய்திருக்கலாம் என்று கருதப்படுகிறது. அறுவடை இல்லாமல் சேகரிப்பதற்கு ஆதரவளிக்கக் கூடிய ஓர் உற்பத்தி மிகுதியான சுற்றுச் சூழலானது வேட்டையாடி-சேகரிப்பவர்களுக்குத் தேவையாக இருந்தது என்பதை அறிஞர்கள் சுட்டிக் காட்டியுள்ளனர். நியூ கினியாவின் காடுகளானவை வெகு சில உணவுத் தாவரங்களையே கொண்டிருந்ததன் காரணமாக தங்களது வேட்டையாடி-சேகரித்து உண்ணும் வாழ்க்கை முறைக்கு ஆதரவளிக்க காட்டு கருகா பழ மரங்களின் உற்பத்தியை அதிகரிப்பதற்காக தேர்ந்தெடுத்த எரித்தலை தொடக்க கால மனிதர்கள் பயன்படுத்தியிருக்கலாம் என்று கருதப்படுகிறது.  
கண்டித்சமரா மற்றும் பிற குழுக்கள் விலாங்கு வேளாண்மை மற்றும் மீன்பிடி அமைப்புகளைச் சுமார் 5,000 ஆண்டுகளுக்கு முன்னர் உருவாக்கினர். இக்காலகட்டத்தில் ஒட்டு மொத்த கண்டப்பகுதி முழுவதும் "செறிவூட்டப்பட்டதற்கான" ஆதாரம் காணப்படுகிறது. ஆத்திரேலியாவின் இரு பகுதிகளான நடு மேற்குக் கடற்கரை மற்றும் கிழக்கு மையப்பகுதி ஆகியவற்றில் தொடக்க கால விவசாயிகள் கருணைக் கிழங்குகள், பூர்வீகத் தினை மற்றும் புதர் வெங்காயங்களை அநேகமாக நிலையான குடியிருப்புகளில் அறுவடை செய்தனர்.